钦定古今图书集成/明伦汇编/氏族典/第341卷 > 刘宇
## 钦定古今图书集成/明伦汇编/氏族典/第341卷 > 刘宇

按《明外史刘宇传》：“宇字志大，钧州人。成化八年进士。
授上海知县，累迁山东按察使。弘治中，擢右佥都御
史，巡抚大同，召为左副都御史。正德改元，进右都御
史，总督宣大、山西军务。刘瑾用事，宇介焦芳以结瑾。
二年入为左都御史，寻转兵部尚书。子仁应殿试，求
一甲不得，厚贿瑾，内批授庶吉士。逾年，迁编修。时许”
进为吏部尚书，宇谗于瑾，遂代其任。后瑾欲用张彩
代宇，乃令宇以原官兼文渊阁大学士。宇宴瑾阁中
极驩，大喜过望。明日将入阁办事，瑾面诘之曰：“尔真
欲相邪？此地岂可再入？”宇不得已，乃乞省墓去。瑾诛，
科道交劾，削官。子仁黜为民。